SKRIFTLIG FORESPØRGSEL P-1327/01

af Gary Titley (PSE) til Kommissionen

(25. april 2001)

Om: Dyreforskning ved Biomedical Primate Research Centre

En af mine vælgere har rejst spørgsmålet vedrørende Biomedical Primate Research Centre (BPRC) (biomedicinsk centre for forskning, der involverer primater) i Nederlandene, som er det eneste forskningslaboratorium i EU, der stadigvæk bruger chimpanser i forbindelse med dyreforskning. Der er en stigende foruroligelse over de yderst utilfredsstillende forhold, hvorunder primaterne bliver holdt. Jeg forstår, at BPRC er villig til at forbedre de forhold, hvorunder dyrene huses, men påstår, at manglen på midler har forhindret, at der har kunnet foretages større forbedringer. Centrets indtægter kommer fra Europa-Kommissionen, industrien og den nederlandske regering.

Kan Kommissionen redegøre for sin holdning til finansiering af forskningsprojekter, der involverer primater, i institutioner som BPRC, hvor de forhold, hvorunder dyrene huses, er så dårlige?

Svar afgivet på Kommissionens vegne af Philippe Busquin

(18. juni 2001)

Som det ærede medlem vil være klar over, er al forskning i Europa med anvendelse af forsøgsdyr underlagt Rådets direktiv 86/609/EØF af 24. november 1986 om beskyttelse af dyr, der anvendes til forsøg og andre videnskabelige formål(1). Medlemsstaterne har ansvaret for, at dette direktiv håndhæves.

Kommissionen har som led i Fællesskabets forskellige forskningsprogrammer lagt stor vægt på dyrevelfærdsspørgsmål. Fællesskabsinstitutionernes forpligtelse til at opfylde kravene til dyrevelfærd er klart fastsat i Europa-Parlamentets og Rådets afgørelse nr. 182/1999/EF af 22. december 1998 om det femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998-2002)(2).

Finansieringen af dyreeksperimentel forskning i medfør af dette program er, for så vidt angår dyreforsøg og afprøvninger på dyr, begrænset, idet disse så vidt muligt skal erstattes med in vitro- eller andre alternative fremgangsmåder. Alle, der ansøger om støtte til forskningsprojekter, skal beskrive, hvordan de agter at opfylde principperne om de såkaldte 3 R (replacement, reduction og refinement) og beskytte dyrenes velfærd.

Herudover ydes der gennem dette program betydelig støtte til udvikling af alternativer til dyreforsøg.

Der er som led i forskningsprogrammet for livskvalitet(3) systematisk blevet gennemført en etisk vurdering af forslag, der indebærer anvendelse af primater, frembringelse af transgene dyr mv. Panelet for etisk vurdering tæller bl.a. repræsentanter for dyrebeskyttelsesgrupper. Den etiske vurdering sikrer, at al forskning med brug af dyr gennemføres i overensstemmelse med direktiv 86/609/EØF, navnlig artikel 5. Desuden skal deltagerne i forskningsprojekter søge om godkendelse ved de pågældende etiske komiteer, inden de indleder deres forskningsaktiviteter. Biomedical Primate Research Centre (BPRC), som ligger i Fællesskabet, men er uafhængigt haraf, har kontraktligt forpligtet sig til at opfylde alle nationale juridiske og etiske krav.

Kommissionen vil også ved udarbejdelsen og gennemførelsen af det næste rammerprogram fortsat opfylde sine forpligtelser på dyrevelfærdsområdet.

(1) EFT L 358 af 18.12.1986.

(2) EFT L 26 af 1.2.1999.

(3) EFT C 260 af 18.8.1998.